Ama Pakawanem Ida, Dida Ammo ti Araramidenda!
September 13, 2012
Pedrito Sanidad
Gagangay iti tao ti kinamanagbasolna! Kunada, “tawid a basol” gapu kenni Adan ken Eva, dagiti immuna a tao iti rabaw ti daga. Babaen kenni Apo Dios Ilohem, naiparsuada. Saanda a naipasngay! Babaen met iti ispiritu, naiyanak ken nagbalin a tao ni Hesus nga isu ti naibaon iti rabaw ti daga tapno subbutenna dagiti basbasol iti lubong. Gapu kenni Ponso Pilato, nailansa ni Kristo iti krus! Sakbay a natay, adda pito a maudi a balikasna. Daytoy ti: Ama, pakawanem ida, saanda nga ammo dagiti ar-aramidenda! Iti kinamanagbasol ti tao, nalawag a sinubbot ni Kristo amin a basbasol wenno babaen kenkuana, napakawan amin a basbasol ti tao, naaramiden wenno saan pay a napasamak a maaramid! Daytoy kadi ita ti rason ti tao tapno agtultuloy a gagaraen dagiti dadduma ti agaramid ti basol?
Adu dagiti banag a maaramid dagiti tao a basol a saanna ammo nga isu ket agbasbasol. Adu met daytay ammodan a basol ngem aramidenda pay laeng. Inggagarada wenno igaggagarada pay! Apay? No amirisen a naimbag, adu ti naiget a turungenna. Maysa tay klase ti panagbiag, ti tao nalupoy. Nalaka a maawis kadagiti sulisog. Rigat ti panagbiag, wenno gapu iti rigatnan nangruna no awanen ti makan ket agbisin. Kasano no de pamilia ket makitana nga agsangsangit dagiti annakna iti bisin. Maitured mo a makitkita a mabisin aglalo dagiti ubbing. No maysa ka nga ama wenno ina, kasanom a maibturan ti rigat tay anakmo a mabisin? Kapilitan a mapanka agdiskita! Bumulod, umutang ken agtrabaho. Kasano no awan? Ti sulisog agkaiwara. Mapilitanka. Tay kabiitan a wagas. Tured sipet, kunada. Holdap! Agsipdot! Agtakaw! Sumeplot iti panunotmo, saan la a siak ti agar-aramid ti kastoy kunam. Ket inaramidmo! Nakalusotka. Nakagatangka ti taraon nga inpakanmo kadagiti annakmo! Naimatangam ti ragsakda. Kenka, pampanunotem ti inaramidmo. Makunkonsensiaka. Ania ti kunam? Saan la a siak ti immuna a nangaramid iti kasta. No mapakawanda, mapakawanak met. Ket inaramid mo manen, manen ken manen. Agingga nga isun ti trabahom, ti agtakaw, wenno agholdap, wenno agagaw ti selpon. Awanen tay pagbasolan iti panunotmo! Dagiti dadduma met ilakodan ti dayawda tapno maaddaan laeng ti maiggaman a kuarta. Magatangna ti kaykayatna, kunananto saan la a siak ti kastoy? Amin a banag a dakes, agpullo. Makaammonton kunam! No mapakawanda, mapakawanak to met? Apo pakawanem ida saanda ammo ti ar-aramidenda! Amen!
Opisiales ti Barangay City Camp Proper nasursurwanda iti global warming! Naaramid ti nasao a seminar idi kalman, Setyembre 6, iti mismo a barangay hall. Maysa nga engineer ti nangidaulo iti seminar, ni Engineer Ester Aguilar. Sapay koma ta kadagiti dumteng a kalamidad, mausarda dagiti naisuro kadakuada. Kablaawak dagitoy nga opisiales nangruna ken ni Kagawad Jaime Bustarde, ti peacemaker ti Barangay City Camp Proper! Agbiag kayo amin!
Huebes tatta a maisusurat toy kolumtayo, maika-walo nga aldaw ti nobena iti panagkasangay ni Birhen Maria inton maika-8 daytoy a bulan, kagiddan met daytoy ti umuna nga anibersario toy pagiwarnaktayo! Happy 1st anniversary Amianan Balita Ngayon! Kablaawak met ti publisher da agkaingngongot Tom Picaña! Agbiagkayo! ABN
ilo_Latn ltz_Latn lij_Latn ilo_Latn ilo_Latn ilo_Latn ilo_Latn